
ACORD 123/2007 DE 2 DE MAIG DEL PLE DEL CONSELL DE L’AUDIOVISUAL DE CATALUNYA
Expedient núm. 11/2007-S GRAMA RÀDIO (Ajuntament de Santa Coloma de Gramenet). Obertura informació prèvia
1. L’Àrea de continguts d’aquest Consell ha realitzat un informe arran d’una anàlisi de la programació de Grama Ràdio, nom identificador del prestador de serveis de radiodifusió sonora per ones terrestres amb modulació de freqüència de l’Ajuntament de Santa Coloma de Gramenet, durant el mes de febrer de 2007, amb l’objecte de detectar si realitza desconnexions amb l’emissora privada Ràdio Tele-Taxi FM. Aquest informe es formula en virtut del que disposen l’article 3 de la Llei de l’Estat 11/1991, de 8 d’abril, d’organització i control de les emissores municipals de radiodifusió sonora, i el Decret 263/1990, de 23 d’octubre, de regulació del procés de concessió per a la gestió indirecta per part de les corporacions locals del servei de radiodifusió sonora en ones mètriques amb modulació de freqüència.
L’informe determina que «l’anàlisi realitzada a la mostra de programació de l’emissora Grama Ràdio (107.4) i de Ràdio Tele-Taxi (Barcelona 97.7) conclou el següent:
· Els informatius horaris emesos el 7 de febrer entre les 10 i les 20 hores coincideixen a les dues emissores i inclouen el distintiu “Notícies a Grama Ràdio. Grup Tele-Taxi”.
· La resta de la programació és diferent a totes dues emissores».

2. La Llei de l’Estat 11/1991, de 8 d’abril, estableix les normes bàsiques d'organització i control de les emissores municipals de radiodifusió sonora i, amb la finalitat de preservar el caràcter local de les emissores de radiodifusió sonora de gestió pública, prohibeix taxativament que aquestes emissores s’incorporin a cadenes de radiodifusió sonora de gestió privada. 

En aquest sentit, l’apartat 3 de l’article 3 de la Llei esmentada estableix:

 «Les emissores a que es refereix aquesta Llei podran emetre de forma simultània un mateix programa d’elaboració pròpia o produït per altres emissores de titularitat pública respectant el que estableix el paràgraf anterior, però en cap cas poden incorporar-se a cadenes de radiodifusió sonora».

3. D’altra banda, el Decret català 263/1990, de 23 d’octubre, de regulació del procés de concessió per a la gestió indirecta per part de les corporacions locals del servei de radiodifusió sonora en ones mètriques amb modulació de freqüència, estableix, a l’article 2, quins són els documents que han de presentar les corporacions locals que sol·licitin la concessió per a la gestió indirecta d’una emissora de ràdio; en concret, la lletra c de l’esmentat article disposa que les corporacions locals hauran de presentar una memòria àmplia sobre les activitats que durà a terme l’emissora. En aquest sentit especifica el següent:

«Aquesta memòria haurà de preveure que els serveis propis de l’emissora realitzin informatius locals i programes educatius culturals, amb el compromís explícit de no realitzar connexions en cadena amb emissores comercials». 

4. L’article 25 de la Llei 22/2005, de 29 de desembre, de la comunicació audiovisual de Catalunya (en endavant, LCA) estableix les obligacions que han de respectar els prestadors públics de serveis audiovisuals, entre les que es troba a la lletra h la de «complir la resta d'obligacions que determina la normativa vigent».

Dins d’aquesta normativa vigent, a la qual fa referència l’article 25, es troba d’una banda, la ja esmentada Llei de l’Estat 11/1991, de 8 d’abril, d'organització i control de les emissores municipals de radiodifusió sonora, que prohibeix que les emissores de radiodifusió sonora de titularitat pública s’incorporin a cadenes de radiodifusió sonora de gestió privada. I d’altra banda, el també esmentat Decret 263/1990, de 23 d’octubre, de regulació del procés de concessió per a la gestió indirecta per part de les corporacions locals del servei de radiodifusió sonora en ones mètriques amb modulació de freqüència, que obliga a incorporar a la memòria sobre les activitats de l’emissora, el compromís explícit de no realitzar connexions en cadena amb emissores comercials.

Per tant, l’obligació de no realitzar desconnexions en cadena amb emissores comercials, es troba inclosa dins l’apartat h de l’article 25 de la LCA, en relació al compliment de «la resta de les obligacions que determina la normativa vigent» que han de respectar els prestadors públics de serveis audiovisuals. 

5. D’acord amb el que es desprèn de l’informe de l’Àrea de continguts, Grama Ràdio, nom comercial del prestador de serveis de radiodifusió sonora per ones terrestres amb modulació de freqüència de l’Ajuntament de Santa Coloma de Gramenet, amb les seves desconnexions amb l’emissora privada Ràdio Tele-Taxi, està infringint l’apartat 3 del article 3 de la Llei de l’Estat 11/1991, de 8 d’abril, d'organització i control de les emissores municipals de radiodifusió sonora, així com la lletra c de l’article 2 del Decret 263/1990, de 23 d’octubre, de regulació del procés de concessió per a la gestió indirecta per part de les corporacions locals del servei de radiodifusió sonora en ones mètriques amb modulació de freqüència. I en conseqüència, no compleix amb l’obligació prevista a la lletra h de l’article 25 de la LCA.

6. L’article 133 de la LCA, tipifica a l’apartat k com a una infracció greu, la següent:

« L'incompliment dels compromisos adquirits pels prestadors de serveis audiovisuals en relació amb les diverses obligacions que els imposa aquesta llei, en el marc d'acords establerts amb el Consell de l'Audiovisual de Catalunya i llevat dels casos en què es tracti d'una infracció tipificada com a molt greu».

7. L’article 7 del Decret 278/1993, de 9 de novembre, sobre procediment sancionador d’aplicació als àmbits de competència de la Generalitat estableix que abans de l’acord d’inici de l’expedient, l’òrgan competent pot obrir un període d’informació prèvia amb la finalitat d’esbrinar les circumstàncies dels fets i els subjectes responsables; i el punt 2 de l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer, estableix que l’expedient s’iniciarà amb un període d’informació prèvia, no superior a vint dies hàbils, en el qual es donarà audiència a les parts interessades.

DE CONFORMITAT amb el que disposa l’apartat g de l’article 10 de la Llei 2/2000, de 14 de maig, del Consell de l’Audiovisual de Catalunya, l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer, i l’article 129 de la LCA;

El Ple del Consell de l'Audiovisual de Catalunya, adopta els següents:

ACORDS

1. Obrir, de conformitat amb el que disposa l’article 34 de l’Estatut orgànic i de funcionament del Consell de l’Audiovisual de Catalunya, un període d’informació prèvia a fi de donar audiència a Grama Ràdio, nom comercial de prestador de serveis de radiodifusió sonora per ones terrestres amb modulació de freqüència de l’Ajuntament de Sant Coloma de Gramenet, com a part interessada, per tal que  en el termini màxim de cinc dies hàbils, i en els termes que estableix l’article 7 del Decret 278/1993 de 9 de novembre, formuli les manifestacions que consideri oportunes arran de les desconnexions realitzades amb l’emissora privada Ràdio Tele-Taxi, fet susceptible de vulnerar la lletra h de l’article 25.1 de la LCA (Exp. 11/07-S).

2. Notificar aquest acord a Ràdio Grama, nom comercial del prestador de serveis de radiodifusió sonora per ones terrestres amb modulació de freqüència de l’Ajuntament de Santa Coloma de Gramenet.
Barcelona, 2 de maig de 2007
Josep Ma Carbonell i Abelló


Dolors Comas d’Argemir i Cendra

President

